**AMMATILLISEN KOULUTUKSEN TUTKINTOJÄRJESTELMÄN KEHITTÄMISEN OHJAUSRYHMÄN KOKOUS**

**Aika** ke 11.9.2013 klo 12.03 - 13.11

**Paikka** opetus- ja kulttuuriministeriö, kokoushuone Väinämöinen K214, Meritullinkatu 10

Läsnä Mika Tammilehto, OKM, puheenjohtaja

Kirsi Kangaspunta, OKM, varapuheenjohtaja

Heikki Blom, OKM

Johan Hahkala, AMKE ry

Maija Innola, OKM

Pasi Kankare, OPH

Reija Lepola, Suomen Ammattikoulutuksen Johtajat SAJO ry

Gun Marit Nieminen, YOAL ry

Kirsi Rasinaho, SAK

Heikki Ravantti, TEM

Inkeri Toikka, OAJ

Susanna Tauriainen, MTK ry

Satu Ågren, EK

Ville Heinonen, OKM, sihteeri

Seija Rasku, OKM, sihteeri

1. Kokouksen avaus

Puheenjohtaja Mika Tammilehto avasi kokouksen klo 12.03.

1. Esityslistan hyväksyminen kokouksen työjärjestykseksi

Hyväksyttiin esityslista kokouksen työjärjestykseksi.

1. Edellisen kokouksen muistio

Hyväksyttiin edellisen kokouksen muistio muutoksitta.

1. Opetus- ja kulttuuriministeriöön tulleet tutkintorakenteen muutosesitykset ja kokeiluesitykset

Ville Heinonen esitteli muutosesitysten kokonaisuuden. Tutkintorakenteen muutoksista päättää opetus- ja kulttuuriministeriö. Muutosesitykset haluttiin kuitenkin tuoda ohjausryhmän käsittelyyn, koska ne havainnollistavat ja myös testaavat TUTKE2-linjausten toimivuutta käytännössä.

Seija Rasku esitteli perustutkintoja koskevat tutkintorakenteen muutosesitykset ja kokeilulupahakemuksen. Esitysten pohjalta on tarkoitus käynnistää kolme sosiaali- ja terveysalaan liittyvää koulutuskokeilua. Kokeilut toteutetaan vuosina 2014 – 2018. Päätökset uusien tutkintojen tai koulutusohjelmien/osaamisalojen liittämisestä ammatilliseen tutkintojärjestelmään tehdään sen jälkeen, kun kokeilujen tulokset ovat käytettävissä.

Ville Heinonen esitteli ammatti- ja erikoisammattitutkintoja koskevat tutkintorakenteen muutosesitykset. Muutosesityksistä perusteltuja ja myös TUTKE2-linjausten mukaisia ovat tutkintojen nimien muuttamiseen liittyvät esitykset sekä tutkintojen yhdistämiseen liittyvät esitykset. Nämä muutokset on tarkoitus tehdä mahdollisimman pian. Tutkintorakenteeseen lisättävien uusien tutkintojen osalta laboratorioalan ammattitutkinto on perusteltu, koska alalta puuttuu osaamista täydentävä tutkinto. Muiden esitettyjen uusien tutkintojen osalta kaivataan vielä lisäselvityksiä. Lähiesimiehen ammattitutkinnon liittämistä tutkintojärjestelmään tarkastellaan osana työnjohtokoulutuskokeilua koskevaa kokonaisratkaisua. Ruokamestarin erikoisammattitutkinnon siirto koulutusalalta toiselle vaatii kustannusvaikutusten arviointia.

1. Koulutustoimikuntien alustavat arvioit ammatillisten tutkintojen kehittämistarpeista

Ville Heinonen kertoi, että alustavat arviot saatiin lähes kaikilta koulutustoimikunnilta. Toimikunnat olivat pystyneet varsin hyvin arvioimaan oman osaamis- ja toimialansa tutkintoja suhteessa TUTKE2-linjauksiin. Arvioista voi yleisesti todeta, että useilla koulutustoimikunnilla on hyvät valmiudet oman osaamis- ja toimialansa tutkintorakenteen ja tutkintojen kehittämiseen, ja työ on lähtenyt hyvin käyntiin. Yhteenvetona arvioista voidaan todeta, että TUTKE2-linjaukset mahdollistavat ja tukevat järkevää toimialakohtaista tutkintojen kehittämistä.

Koulutustoimikunnat kannattivat hallituksen esityksen rakennetta ja kolmea tutkintotyyppiä. Tutkintojen sisäistä joustavuutta ja laaja-alaisuutta pidettiin hyvänä kehityssuuntana, joskin esimerkiksi taide-alalla liian laaja valinnan kirjo yhden tutkinnon sisällä nähtiin haasteena. Liiallinen valinnaisuus nähtiin ongelmana myös sosiaali- ja terveysalalla ja muilla säännellyillä aloilla. Vähintään yhden pakollisen tutkinnon osan osalta nähtiin haasteita koko tutkinnon tasolla. Jos pakollinen tutkinnon osa ymmärretään osaamisalakohtaiseksi, ongelmaa ei ole.

Koulutustoimikunnat katsoivat, että niiden pitäisi pystyä jatkossa tarkastelemaan nykyistä enemmän toimialojen rajapintoja koskevia kysymyksiä. Osa toimikunnista oli tämän työn jo aloittanut, mutta lausuntojen kireä aikataulu ei mahdollistanut pidemmälle vietyä analyysia.

Todettiin, että koulutustoimikunnat ovat lähestyneet oman osaamis- ja toimialansa tutkintojen kehittämistä eri näkökulmista. Koulutustoimikuntien alustavat arviot ovat nyt hyvin eritasoisia, joten täsmällisempi ohjeistus olisi tarpeen. Todettiin myös, että koulutustoimikunnat tarvitsevat lisäresursseja toimialojen rajapinnoilla olevien osaamistarpeiden analysointia varten. Koulutus- ja tutkintotoimikuntien lisäksi jatkokeskusteluun tulisi ottaa mukaan laajemmin eri sidosryhmien edustajia.

Sovittiin, että opetus- ja kulttuuriministeriö selvittää mahdollisuudet lisäresurssiin ja täsmentää koulutustoimikuntien ohjeistusta niin, että koulutustoimikunnilta saadaan konkreettisia esityksiä tutkintorakenteen ja tutkintojen perusteiden kehittämiseksi.

1. Tiedoksi: työnjohtokoulutuskokeilun ohjausryhmän kannanotto

Mika Tammilehto esitteli työnjohtokoulutuskokeilun taustan ja työnjohtokoulutuskokeilun ohjausryhmän kannanoton. Sovittiin, että työnjohtokoulutuskokeiluun palataan osana ammatillisen koulutuksen tutkintorakenteen ja tutkintojen kokonaistarkastelua TUTKE2-ohjausryhmän joulukuun kokouksessa. Koulutustoimikuntien olisi hyvä ottaa työnjohto-osaamiseen liittyvät osaamistarpeet huomioon tehdessään oman osaamis- ja toimialansa tutkintorakenteen ja tutkintojen kehittämiseen liittyviä viimeisteltyjä esityksiä TUTKE2-ohjausryhmälle.

1. Seuraava kokous

Ohjausryhmän seuraava kokous on ke 16.10.2013 12 - 14 (Väinämöinen, Meritullinkatu 10). Kokouksessa käsitellään lausuntoyhteenvetoa ja siitä aiheutuvia muutoksia hallituksen esitykseen.

1. Muut asiat

Muita asioita ei ollut.

1. Kokouksen päättäminen

Puheenjohtaja päätti kokouksen klo 13.11.

JAKELU ohjausryhmän jäsenet